Mummot kokoontuvat kahville kauppakeskuksiin eivätkä korvaansa lotkauta hallituksen ohjeille, valittavat monet aikuiset lapset. Jopa kansanedustajat ovat joutuneet opastamaan vanhempiaan tilanteen vakavuudesta.

Sosiaalisessa mediassa pohditaan, miten ikäihmiset saataisiin noudattamaan hallituksen asettamia rajoituksia ja välttämään väkijoukkoja. Kuvituskuva.­

Miten saada 70+ väki ottamaan koronatilanne vakavasti, moni pohtii kuumeisesti.

Ihmiset raportoivat Facebookissa ja Twitterissä, miten vanhempi väki ei suostu kuuntelemaan, että maassa vallitsee poikkeustilanne ja pitäisi olla varovainen liikkumisessa.

Riskiryhmän mummot tekevät, mitä huvittaa, jälkikasvu valittaa.

Mummot kokoontuvat kauppakeskuksessa kahville eivätkä kuuntele lapsiaan.

– Ei tässä mitään hätää ole, kuriton mummo sanoo koronasta varoittavalle lapselleen.

Yksi kertoo, miten hän joutui heittämään isän ulos. Isä oli pölähtänyt kylään, kun hän ”sattui olemaan lähistöllä”.

– Tänään tavoitin anopin kaupungilta kaupoilta, kun xx kerran lähti kuskiksi.

Toinen raportoi, miten hän soitti 74-vuotiaalle äidilleen ja kysyi, katsoiko äiti tiedotustilaisuuden koronaviruksesta.

Äiti ei ollut katsonut. Kun hän kuuli, että vanhukset on laitettu karanteeniin, kuului naurua.

– Juuri tulin kaupungilta. Kyllä minun bensaa täytyy saada ja ruokakaupassa käydä. Flunssa se vaan on, äiti selosti.

– Niin kuin kirppuja paimentaisi, tapauksesta Twitterissä kertonut mies tuskaili.

Kansanedustajat kertoivat Ilta-Sanomien toimittaja Olli Warikselle eduskunnassa tänään omista kokemuksistaan.

Kokoomuksen edustakuntaryhmän puheenjohtaja Kai Mykkänen on saanut opastaa isäänsä.

– Viime viikolla aloin suostutella 80-vuotiasta isääni, että Esport Center voisi jäädä pois joka-aamuisesta repertuaarista. Viikonloppuna saimme tämän sisarusteni kanssa läpi. Nyt on siirrytty ulkoliikuntaan.

Kristillisten eduskuntaryhmän puheenjohtaja Päivi Räsänen on huolehtinut 80-vuotiaasta äidistään.

– Häneltä tuli viesti, että ruokaa on riittävästi, mutta sukkalankoja puuttuu. Ajattelin, että käyn ostamassa lankoja, jotta hänellä aika kuluu.

Maanantaina hallitus julisti valmistelevansa poikkeuslakia koronaviruksen taltuttamiseksi. Tulossa on rajoituksia, joilla halutaan suojella erityisesti ikäihmisiä.

Hallitus velvoitti yli 70-vuotiaat pysymään mahdollisuuksien mukaan erillään kontakteista muiden kanssa. Heidän olisi parasta olla lähes karanteenin kaltaisissa oloissa.

Oikeusministeri Anna-Maja Henriksson (r) sanoi Ilta-Sanomille hallituksen tiedotustilaisuuden jälkeen, ettei Suomi ole muuttumassa poliisivaltioksi valmiuslain käyttöönotosta huolimatta.

– Emme aja sitä takaa, että poliisi alkaisi valvoa sitä, onko joku 70-vuotias tapaamassa jotakin toista henkilöä kadulla.

Helsingin yliopiston virologian professori Olli Vapalahti kuvaa hallituksen toimia ennennäkemättömiksi. Hän muistuttaa samalla, että ohjeiden avulla halutaan suojella juuri ikäihmisiä.

– Riski on suuri juuri heillä.

Vapalahti sanoo, että monesti ihminen oppii omista virheistään. Nyt on erilainen tilanne.

– Nyt voidaan oppia siitä, mitä Italiassa on tapahtunut. Ei tarvitse tehdä samoja virheitä.

Vapalahti muistuttaa, että virus leviää lähikontakteissa.

– Koko homman juju on kasvattaa etäisyyttä ja vähentää kontakteja.